**Prinssi Henrik** (synt. **Henri Marie Jean André de Laborde de Monpezat**; 11. kesäkuuta 1934 Talence, Gironde, Ranska – 13. helmikuuta 2018 Fredensborgin linna, Fredensborgin kunta, Tanska) oli ranskalainen kreivi, diplomaatti ja Tanskan kuningatar Margareeta II:n puoliso.

Tausta
------

Henri Laborde de Monpezat syntyi Talencessa Gironden departementissa Ranskassa André de Laborde de Monpezatin (1907–1998) ja tämän vaimon Renée Doursenotin (1908–2001) pojaksi. De Montpezat vietti viisi vuotta Ranskan Indokiinassa (nykyisessä Vietnamissa), missä hänen isänsä oli perheen liikeasioissa. De Montpezat palasi Hanoihin vuonna 1950 ja pääsi vuonna 1952 ylioppilaaksi Hanoin ranskalaisesta lukiosta. Vuosina 1952–1957 hän opiskeli lakia Sorbonnen yliopistossa Pariisissa ja kiinan ja vietnamin kieltä École Nationale des Langues Orientales -instituutissa. Hän opiskeli myös Hongkongissa vuonna 1957 ja Saigonissa vuonna 1958.

De Montpezat palveli Ranskan Algeriassa Ranskan armeijassa vuosina 1959–1962. Vuonna 1961 hän meni Ranskan ulkoministeriön palvelukseen, ja vuosina 1963–1967 hän toimi lähetystösihteerinä Ranskan Lontoon-suurlähetystössä.

Avioliitto
----------

Prinssi Henrikin vaakuna.
De Monpezat avioitui 10. heinäkuuta 1967 Tanskan silloisen prinsessan Margareetan kanssa. Häiden jälkeen hänen nimensä tanskannettiin Henristä Henrikiksi. Avioliitosta syntyi kaksi poikaa, Frederik André Henrik Christian ja Joachim Holger Waldemar Christian.

Henrikin äidinkieli oli ranska, mutta häiden jälkeen hän oppi nopeasti tanskan kielen. Hän puhui sujuvasti myös englantia, kiinaa ja vietnamia.

Vuodenvaihteessa 2016 kuningatar ilmoitti prinssi Henrikin jäävän eläkkeelle prinssipuolison julkisista tehtävistä. Syyskuussa 2017 Tanskan hovi ilmoitti prinssi Henrikin sairastavan dementiaa, joka on "edennyt pidemmälle kuin mitä prinssin iän perusteella voisi odottaa". Henrik oli aiemmin samana vuonna ilmaissut olevansa tyytymätön asemaan, joka hänellä on ollut Tanskan kuningashuoneessa, eikä hän halunnut tulla haudatuksi puolisonsa kuningatar Margareetan vierelle Roskilden tuomiokirkkoon.

Henrik joutui sairaalahoitoon Rigshospitaletiin 28. tammikuuta 2018 pian Egyptissä viettämänsä loman jälkeen. Hänen kerrottiin saaneen keuhkoinfektion hyvänlaatuiseksi todetun keuhkokasvaimen tutkimisen jälkeen. Infektio oli ollut jo paranemassa, mutta helmikuussa 2018 Henrikin tilassa kerrottiin tapahtuneen vakava käänne huonompaan suuntaan, mutta hänen terveydentilaansa ei kommentoitu sen tarkemmin. Kuninkaallisen perheen jäsenet kävivät sairaalassa prinssin luona, ja kruununprinssi Fredrik palasi Tanskaan talviolympialaisiin liittyvältä matkaltaan Etelä-Koreasta. Myös prinssin sisar Catherine de Monpezat kävi veljensä luona sairaalassa. Kuningashuone ilmoitti 13. helmikuuta 2018, että prinssi oli toiveensa mukaisesti siirretty sairaalasta Fredensborgin linnaan, koska hän halusi viettää viimeiset hetkensä kotonaan perheensä parissa.

Prinssi Henrik kuoli Fredensborgissa myöhään 13. helmikuuta 2018. Hänet tuhkattiin, ja tuhkaa ei hänen omasta tahdostaan haudata Margareetalle varattuun hautaan vaan mereen ja Fredensborgin linnan puutarhaan.

Lähteet
-------

1. ↑  Henrik, His Royal Highness The Prince Consort Kondehuset.  Arkistoitu 2.5.2015. Viitattu 25.5.2015. (tanskaksi)
2. ↑  Prins Henrik går på pension *dr.dk*. Viitattu 13.7.2016. (tanskaksi)
3. ↑  Tanskan prinssi Henrik sairastaa dementiaa.  *Iltalehti*, 4.8.2017, s. 6. Artikkelin verkkoversio.
4. ↑  Prinsens gravallvarliga protest: vill inte begravas med sin fru.  *Hufvudstadsbladet*, 4.8.2017, s. 6. Tilaajille.
5. 1 2  Kongehuset: Prins Henrik tilbringer sin sidste tid på Fredensborg *Politiken*.  13.2.2018. Viitattu 13.2.2018. (tanskaksi)
6. ↑  Kokkonen, Yrjö: Tanskan prinssi Henrik vakavasti sairas – kruununprinssi keskeytti olympiamatkansa  9.2.2018. Yle. Viitattu 10.2.2018.
7. ↑  Muilu, Hannele: Tanskan prinssi Henrik on kuollut  14.2.2018. Yle. Viitattu 14.2.2018.
8. ↑  Tanskan prinssi Henrikille ei järjestetä valtiollisia hautajaisia. Turun Sanomat 14.2.2018, viitattu 15.2.2018

Aiheesta muualla
----------------

* Kuvia tai muita tiedostoja aiheesta **Henrik (Tanskan prinssi)** Wikimedia Commonsissa

* Prinssi Henrik Tanskan kuningashuoneen sivustolla (Arkistoitu – Internet Archive)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Ruotsi

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |